text: Brand- og redningsfolk fra hele Jylland kæmper i Fredericia
  04 februar 2016 kl. 06.35
  Brand- og redningsfolk fra hele Jylland og det nordlige Tyskland er sat ind i kampen mod flammerne på havnen i Fredericia.
  
  
  I nattens løb er brandfolk fra hele Jylland, Fyn  og Nordtyskland strømmet til Fredericia med deres redningskøretøjer, ligesom mandskab og crashtendere fra lufthavnene i Skrydstrup og Billund er sat ind. Crashtendere er specialbrandkøretøjer, der er særligt gode til at slukke brande, der udvikler meget høje varmegrader.
  Der er i nattens løb sket flere eksplosioner og vragrester fra de brændende tanke er spredt ud over hele området omkring brandstedet på Fredericia Havn.
  - Vi har al det mandskab og materiel, der skal til for at slukke branden - nu er det kun et spørgsmål om tid, siger lederen af indsatsen i Fredericia, vicepolitiinspektør Verner Pedersen, Sydøstjyllands Politi.
  